Forslag til Rådets afgørelse om godkendelse på Fællesskabets vegne af PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien (97/C 364/07) KOM(97) 540 endelig udg. - 97/0297(CNS)

(Forelagt af Kommissionen den 5. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A, sammenholdt med artikel 228, stk. 2, første punktum, og stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Den 3. marts 1975 indgik Fællesskabet konventionen til forhindring af landbaseret havforurening (Pariserkonventionen) (1) og blev således kontraherende part i konventionen;

Paris-konventionens forvaltningsorgan (PARCOM - Paris-kommissionen) kan vedtage foranstaltninger på forureningsbekæmpelsesområdet og har vedtaget PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien;

Kommissionen deltog i vedtagelsen af PARCOM-afgørelse 96/1 efter bemyndigelse fra Rådet og inden for de herfor udstedte forhandlingsdirektiver;

i Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (2), senest ændret ved direktiv 97/16/EF (3), er hexachlorethan blevet føjet til listen over farlige stoffer i bilag I til direktiv 76/769/EØF;

bestemmelserne i PARCOM-afgørelse 96/1 er på linje med direktiv 76/769/EØF;

det er derfor hensigtsmæssigt, at Fællesskabet godkender PARCOM-afgørelse 96/1 -

TRUFFET FØLGENDE AFGØRELSE:

Eneste artikel

1. PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien godkendes herved på Fællesskabets vegne.

Teksten til nævnte afgørelse er knyttet som bilag til nærværende afgørelse.

2. Kommissionen bemyndiges herved til at meddele denne godkendelse til Pariserkonventionen.

(1) EFT L 194 af 25. 7. 1975, s. 5.

(2) EFT L 262 af 27. 9. 1976, s. 201.

(3) EFT L 116 af 6. 5. 1997, s. 31.

BILAG

OSLO- OG PARISERKONVENTIONERNE TIL FORHINDRING AF LANDBASERET HAVFORURENING FÆLLES MØDE FOR OSLO- OG PARISERKONVENTIONERNE OSLO, DEN 17.-21. JUNI 1996

PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien

UNDER HENVISNING TIL PARCOM-afgørelse 92/4 om gradvis afvikling af anvendelsen af hexachlorethan (HCE) i den sekundære aluminiumindustri og i den primære aluminiumindustri med integrerede smelteværker,

UNDER HENVISNING TIL PARCOM-afgørelse 93/1 om gradvis afvikling af anvendelsen af hexachlorethan (HCE) i non-ferro metalindustrien, og

UD FRA FØLGENDE BETRAGTNINGER:

organiske halogenforbindelser, som er toksiske, persistente og bioakkumulerbare, forårsager havforurening, som kræver hastende indgreb;

disse stoffer er på Pariserkonventionens prioritetsliste;

hexachlorethan er hidtil blevet anvendt i non-ferro metalindustrien, navnlig som afgasgningsgmiddel i magnesium- og kobbersmelteværker;

der findes allerede andre systemer og alternative stoffer, hvormed der kan opnås tilsvarende, eller endog bedre, teknisk effektivitet og ydeevne, og nogle af disse alternative teknikker indebærer mindre økologisk risiko;

begrænsede undtagelser er nødvendige for nogle anvendelsesformål inden for produktion af magnesium- og aluminiumlegeringer for at give små og mellemstore smelteværker en rimelig tilpasningsperiode -

HAR de kontraherende parter i konventionerne til forhindring af landbaseret havforurening VEDTAGET:

1. Programmer og foranstaltninger

1.1. Al anvendelse af HCE i aluminiumindustrien (herunder i integrerede og ikke-integrerede aluminiumsmelteværker) skal så vidt muligt afvikles inden den 31. december 1996 og senest inden den 31. december 1997.

1.2. Al anvendelse af HCE i andre non-ferro metalindustrier skal afvikles inden den 31. december 1997.

1.3. Som undtagelse fra denne afgørelse må hexachlorethan anvendes:

a) til kornforfining af magnesiumlegeringerne AZ81, AZ91 og AZ92

b) i ikke-integrerede aluminiumsmelteværker, der fremstiller specialstøbegods til anvendelsesområder, hvor der kræves høj kvalitet og høje sikkerhedsnormer, og hvor forbruget er mindre end 1,5 kg hexachlorethan om dagen i gennemsnit.

Behovet for disse undtagelser vil blive taget op til fornyet overvejelse i 1998.

1.4. De ansvarlige myndigheder skal bedømme risiko og fordele ved de potentielle alternative teknologier.

2. Ikrafttræden

2.1. Denne afgørelse træder i stedet for PARCOM-afgørelse 92/4 og 93/1 med virkning fra den dato, hvor sekretariatet har modtaget bekræftelse fra kontraherende parter, der står for mindst tre fjerdedele af det samlede antal stemmer i Pariserkonventionen, om at de er i stand til at godkende afgørelsen.

2.2. Erstatningen får virkning for den enkelte kontraherende part fra den seneste af følgende datoer:

a) den dato, der er nævnt i punkt 2.1, eller

b) den dato, hvor den afgiver en sådan meddelelse til sekretariatet.

3. Gennemførelsesrapporter

3.1. Rapporter om gennemførelsen af denne afgørelse indgives til det relevante OSPAR-arbejdsgruppemøde, der går forud for OSPAR-mødet i 1999. Ved rapporteringen skal det format, der er angivet i tillægget, anvendes i så vid udstrækning som muligt.

Tillæg

>TABELPOSITION>